text: В Пловдив разкриха международна група за фишинг с БГ участие - Новини - БНР Новини
  Съдът взе мярка задържане под стража за мъжа и жената, обвинени в пране на пари
  Спасени от източване и "изпиране" са 40 000 000 евро, насочени към Китай
  публикувано на 19.04.21 в 15:10 | обновено на 19.04.21 в 17:09
  Окръжният прокурор на Пловдив Румен Попов описва престъпната схема
  Международна група за онлайн измами с българско участие разкриха след дълго проследяване пловдивската прокуратура и ГД БОП. Пресечени са опити за пренасочване и укриване в непроследяеми сметки по света на десетки милиони долари и евро.
  Българските спецслужби са ударили групата след информация, че се готви трансфер на близо 40 милиона евро, които бързо да бъдат изтеглени и пренасочени за изпиране чрез подставените лица.
  Сигнал за това са били данни за първи транзакции за 1 750 000 долара и 1 400 000 евро, съобщи окръжният прокурор на Пловдив Румен Попов.
  Престъпната технология е базирана върху класическия тип "фишинг" измами, чрез които с последващи хакерски методи за достъп до финансовите активи са източвани големи суми от различни чуждестранни фирми и компании. Схемата е действала от близо две години, през които са пренасочени 1 200 000 долара и 200 000 хиляди евро.
  Българският "принос" в организацията се осъществявал от двама души – мъж и жена, с предишни присъди за измами, които набирали т.нар. "мулета", от социално слабите и нискообразовани среди. Срещу минимално заплащане от около хиляда лева последните разкривали на свое име поне по две фиктивни фирми и банкови сметки, в които постъпвали откраднатите пари. След това, "мулетата" предоставяли електронен подпис пълен достъп до активите на организаторите, които е трябвало да пренасочват парите с множество международни банкови транзакции.
  Крайната цел са били финансови институции в Китай.
  След информацията за готвения мащабен трансфер от 40 милиона евро сметките са бързо блокирани, но киберпрестъпниците все пак са успели да прехвърлят 400 хиляди евро. Останалите милион и 200 хляди са спрени, разказа окръжният прокурор на Пловдив.
  Арестувани са двамата организатори – 62г. Бойка Янкушева и 42 г. мъж с български паспорт, но от ливански произход. Тарторът на групата обаче не е заловен и се издирва в чужбина. В късния следобед пловдивският Окръжен съд взе най-тежката мярка и за двамата - задържане под стража - по обвинението за пране на пари. Определението не е окончателно и може да се протестира или обжалва.
  Още двама организатори са издирвани с Червена бюлетина на Интерпол. Единият е датски гражданин от арабски произход, а другият е ливанец. Установените досега посредници с фиктивни банкови сметки у нас са 15 души. Разследването продължава.